Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 επιβεβαίωσε την απόφαση για πλήρη και αποτελεσματική υποστήριξη της ευρωπαϊκής προοπτικής των χωρών των Δυτικών Βαλκανίων και δήλωσε ότι "οι χώρες των Δυτικών Βαλκανίων θα γίνουν αναπόσπαστο μέρος της ΕΕ από τη στιγμή που θα πληρούν τα καθορισμένα κριτήρια". Επίσης, προσυπέγραψε τα συμπεράσματα του Συμβουλίου της 16ης Ιουνίου 2003 για τα Δυτικά Βαλκάνια συμπεριλαμβανομένου του παραρτήματος "Το θεματολόγιο της Θεσσαλονίκης για τα Δυτικά Βαλκάνια: πορεία προς την ευρωπαϊκή ολοκλήρωση", το οποίο αποσκοπεί στην περαιτέρω ενίσχυση των σχέσεων μεταξύ της Ευρωπαϊκής Ένωσης και των Δυτικών Βαλκανίων, βάσει των πρακτικών που εφαρμόζονται στη διαδικασία διεύρυνσης, όπως είναι η σύναψη ευρωπαϊκών εταιρικών σχέσεων. Επίσης κάλεσε την Επιτροπή να υποβάλει στο Συμβούλιο για έγκριση την πρώτη δέσμη ευρωπαϊκών εταιρικών σχέσεων, μαζί με τις ετήσιες εκθέσεις αυτού του έτους για τη διαδικασία σταθεροποίησης και σύνδεσης (ΔΣΣ).

Η ευρωπαϊκή εταιρική σχέση για την Κροατία βασίζεται στις διατάξεις του κανονισμού (ΕΚ) αριθ. 533/2004 του Συμβουλίου. Απαριθμεί τις βραχυπρόθεσμες και μεσοπρόθεσμες προτεραιότητες στις προετοιμασίες της Κροατίας για την περαιτέρω ενσωμάτωσή της στην Ευρωπαϊκή Ένωση που καθορίζονται στη γνώμη της Επιτροπής σχετικά με την αίτηση προσχώρησης της Κροατίας και χρησιμεύει ως κατάλογος ελέγχου βάσει του οποίου εκτιμάται η υλοποιηθείσα πρόοδος. Η ευρωπαϊκή εταιρική σχέση για την Κροατία αντικατοπτρίζει την τρέχουσα φάση προετοιμασίας και ανταποκρίνεται στις ανάγκες της. Αναμένεται ότι η Κροατία θα ανταποκριθεί στην ευρωπαϊκή εταιρική σχέση καταρτίζοντας ένα σχέδιο που θα συνοδεύεται από χρονοδιάγραμμα και λεπτομέρειες για τον τρόπο με τον οποίο η χώρα προτίθεται να εφαρμόσει τις προτεραιότητες της ευρωπαϊκής εταιρικής σχέσης. Η Επιτροπή θα παρακολουθεί τακτικά την πρόοδο όσον αφορά την εφαρμογή των προτεραιοτήτων, ιδίως με τις ετήσιες εκθέσεις της ΔΣΣ και μέσω των δομών που έχουν δημιουργηθεί στο πλαίσιο αυτής της διαδικασίας.

Οι προτεραιότητες της ευρωπαϊκής εταιρικής σχέσης θα πρέπει να αποτελέσουν τη βάση για τον προγραμματισμό των δημοσιονομικών πόρων που συνιστούν την κοινοτική βοήθεια, η οποία θα εξακολουθήσει να παρέχεται στο πλαίσιο των υφιστάμενων χρηματοδοτικών μέσων, και ιδίως του κανονισμού (ΕΚ) αριθ. 2666/2000 του Συμβουλίου της 5ης Δεκεμβρίου 2000 (CARDS).

Η προτεινόμενη απόφαση του Συμβουλίου δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει τη συνημμένη απόφαση.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 533/2004 του Συμβουλίου για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης [1], και ιδίως το άρθρο 2,

[1] ΕΕ L

την πρόταση της Επιτροπής,

ΕΚΤΙΜΩΝΤΑΣ ΤΑ ΕΞΗΣ :

(1) Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 προσυπέγραψε "Το θεματολόγιο της Θεσσαλονίκης για τα Δυτικά Βαλκάνια: πορεία προς την ευρωπαϊκή ολοκλήρωση", όπου η σύναψη ευρωπαϊκών εταιρικών σχέσεων αναφέρεται ως ένας από τους τρόπους εντατικοποίησης της διαδικασίας σταθεροποίησης και σύνδεσης.

(2) Ο κανονισμός (ΕΚ) αριθ. 533/2004 του Συμβουλίου ορίζει ότι το Συμβούλιο αποφασίζει με ειδική πλειοψηφία, κατόπιν προτάσεως της Επιτροπής, τις αρχές, τις προτεραιότητες και τους όρους που θα περιλαμβάνονται στις ευρωπαϊκές εταιρικές σχέσεις, καθώς και τυχόν μεταγενέστερες προσαρμογές τους.

(3) Ο κανονισμός (ΕΚ) αριθ. 533/2004 του Συμβουλίου αναφέρει ότι η παρακολούθηση της εφαρμογής των ευρωπαϊκών εταιρικών σχέσεων εξασφαλίζεται από τους μηχανισμούς που έχουν δημιουργηθεί στο πλαίσιο της διαδικασίας σταθεροποίησης και σύνδεσης, ιδίως τις ετήσιες εκθέσεις.

(4) Η γνώμη της Επιτροπής για την αίτηση προσχώρησης της Κροατίας παρουσιάζει μία ανάλυση των προετοιμασιών της Κροατίας για την περαιτέρω ενσωμάτωσή της στην Ευρωπαϊκή Ένωση και προσδιορίζει ορισμένους τομείς προτεραιότητας στους οποίους απαιτούνται ακόμη περισσότερες προσπάθειες.

(5) Για την προετοιμασία της περαιτέρω ενσωμάτωσής της στην Ευρωπαϊκή Ένωση, η Κροατία πρέπει να καταρτίσει ένα πρόγραμμα που θα συνοδεύεται από χρονοδιάγραμμα και λεπτομέρειες σχετικά με την εφαρμογή των προτεραιοτήτων της ευρωπαϊκής εταιρικής σχέσης.

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 1 του κανονισμού του Συμβουλίου (ΕΚ) αριθ. 533/2004, οι αρχές, οι προτεραιότητες και οι όροι που προβλέπονται στην ευρωπαϊκή εταιρική σχέση για την Κροατία καθορίζονται στο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της ευρωπαϊκής εταιρικής σχέσης εξετάζεται από τους μηχανισμούς που έχουν δημιουργηθεί στο πλαίσιο της διαδικασίας σταθεροποίησης και σύνδεσης.

Άρθρο 3

Η παρούσα απόφαση τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. Εισαγωγή

Το θεματολόγιο της Θεσσαλονίκης για τα Δυτικά Βαλκάνια προσδιορίζει τους τρόπους και τα μέσα για την ενίσχυση της διαδικασίας σταθεροποίησης και σύνδεσης, μεταξύ άλλων με τη σύναψη ευρωπαϊκών εταιρικών σχέσεων.

Με βάση τη γνώμη της Επιτροπής για την αίτηση προσχώρησης της Κροατίας, σκοπός της ευρωπαϊκής εταιρικής σχέσης για την Κροατία είναι να προσδιορισθούν οι προτεραιότητες για την ανάληψη δράσης, ώστε να ενισχυθούν οι προσπάθειες προσέγγισης της Ευρωπαϊκής Ένωσης μέσα σε ένα συνεκτικό πλαίσιο. Οι προτεραιότητες προσαρμόζονται στις συγκεκριμένες ανάγκες και στο στάδιο προετοιμασίας της Κροατίας και θα αναπροσαρμόζονται δεόντως. Η ευρωπαϊκή εταιρική σχέση περιέχει επίσης τις κατευθυντήριες γραμμές για την παροχή χρηματοδοτικής βοήθειας στην Κροατία.

Αναμένεται ότι η Κροατία θα υιοθετήσει ένα πρόγραμμα που θα περιλαμβάνει χρονοδιάγραμμα και λεπτομέρειες όσον αφορά τον τρόπο με τον οποίο προτίθεται να υλοποιήσει τις προτεραιότητες της ευρωπαϊκής εταιρικής σχέσης. Το εν λόγω πρόγραμμα πρέπει να αναφέρει επίσης τους τρόπους με τους οποίους θα δοθεί συνέχεια στο θεματολόγιο της Θεσσαλονίκης, τις προτεραιότητες για την καταπολέμηση του οργανωμένου εγκλήματος και της διαφθοράς, και τα μέτρα για την ολοκληρωμένη διαχείριση των συνόρων που παρουσιάστηκαν στην υπουργική σύνοδο ΔΕΥ που πραγματοποιήθηκε στις Βρυξέλλες στις 28 Noεμβρίου 2003 στο πλαίσιο του φόρουμ ΕΕ-Δυτικά Βαλκάνια.

2. Αρχές

Η διαδικασία σταθεροποίησης και σύνδεσης παραμένει το πλαίσιο για την ευρωπαϊκή πορεία των χωρών των Δυτικών Βαλκανίων προς τη μελλοντική προσχώρησή τους στην Ευρωπαϊκή Ένωση.

Οι κυριότερες προτεραιότητες που καθορίστηκαν για την Κροατία αφορούν την ικανότητά της να ανταποκριθεί στα κριτήρια που καθορίστηκαν στο Ευρωπαϊκό Συμβούλιο της Κοπεγχάγης το 1993 και στους όρους που προβλέπονται για τη διαδικασία σταθεροποίησης και σύνδεσης, ιδίως δε στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης -22ας Ιουνίου 1999, στο περιεχόμενο της τελικής δήλωσης της συνόδου κορυφής του Ζάγκρεμπ της 24ης Νοεμβρίου 2000 και στο θεματολόγιο της Θεσσαλονίκης.

3. Προτεραιότητες

Η ευρωπαϊκή εταιρική σχέση υποδεικνύει τους βασικούς τομείς προτεραιότητας για τις προετοιμασίες της Κροατίας για την περαιτέρω ενσωμάτωσή της στην Ευρωπαϊκή Ένωση, με βάση την ανάλυση της γνώμης της Επιτροπής για την αίτηση προσχώρησης της Κροατίας. Οι προτεραιότητες που απαριθμούνται σ'αυτή την ευρωπαϊκή εταιρική σχέση έχουν επιλεγεί με βάση το σκεπτικό ότι είναι εύλογο να αναμένεται ότι η Κροατία μπορεί να τις υλοποιήσει ή να τις προωθήσει ουσιαστικά κατά τα επόμενα έτη. Γίνεται διάκριση μεταξύ των βραχυπρόθεσμων προτεραιοτήτων, που αναμένεται να υλοποιηθούν εντός ενός ή δύο ετών, και των μεσοπρόθεσμων προτεραιοτήτων, που αναμένεται να υλοποιηθούν εντός τριών ή τεσσάρων ετών.

Υπενθυμίζεται ότι, όσον αφορά την εναρμόνιση των νομοθεσιών, δεν αρκεί μόνο η ενσωμάτωση του κοινοτικού κεκτημένου στη νομοθεσία. είναι απαραίτητο να προετοιμαστεί και η πλήρης εφαρμογή του.

3.1. Βραχυπρόθεσμες προτεραιόηττες

Πολιτικά κριτήρια

Δημοκρατία και κράτοσ δικαίου

" Ενίσχυση του δικαστικού συστήματος. Ανάπτυξη και εφαρμογή γενικής στρατηγικής για τη μεταρρύθμιση του δικαστικού συστήματος σε συνεννόηση με τους ενδιαφερόμενους φορείς, περιλαμβανομένης της θέσπισης της αναγκαίας νέας νομοθεσίας και της καθιέρωσης ενός συστήματος διαχείρισης της σταδιοδρομίας, το οποίο περιλαμβάνει επίσης ένα ανοικτό, δίκαιο και διαφανές σύστημα προσλήψεων, αξιολόγησης και κινητικότητας. Βελτίωση του επαγγελματισμού του δικαστικού τομέα με τη διασφάλιση κατάλληλης κρατικής χρηματοδότησης των εκπαιδευτικών ιδρυμάτων για δικαστές και άλλους υπαλλήλους του δικαστικού τομέα, που θα συμβάλει στην ανάπτυξη κατάρτισης υψηλής ποιότητας για τους δικαστές, τους εισαγγελείς και το διοικητικό προσωπικό. Εξασφάλιση κατάλληλων μηχανισμών αρχικής και επαγγελματικής κατάρτισης. Αντιμετώπιση του προβλήματος των εκκρεμουσών δικαστικών υποθέσεων. Λήψη μέτρων για τη διασφάλιση της ορθής και πλήρους εκτέλεσης των δικαστικών αποφάσεων.

" Βελτίωση των μέτρων καταπολέμησης της διαφθοράς. Θέσπιση μέτρων για να διασφαλιστεί η εφαρμογή και επιβολή του νομικού πλαισίου αντιμετώπισης της διαφθοράς. Ιδιαίτερα, ενίσχυση της διοικητικής και επιχειρησιακής ικανότητας της Υπηρεσίας Καταπολέμησης της Διαφθοράς και του Οργανωμένου Εγκλήματος (USKOK). Επίσης, χάραξη εθνικής στρατηγικής για την πρόληψη και την καταπολέμηση της διαφθοράς, και πρόβλεψη του απαιτούμενου συντονισμού μεταξύ των σχετικών κρατικών υπηρεσιών και φορέων όσον αφορά την ανάληψη δράσης. Θέσπιση κωδίκων συμπεριφοράς/δεοντολογίας των δημοσίων υπαλλήλων και εκλεγμένων αντιπροσώπων. Πραγματοποίηση συγκεκριμένων ενεργειών για την ενημέρωση σχετικά με το ότι η διαφθορά αποτελεί σοβαρό ποινικό αδίκημα.

" Βελτίωση της λειτουργίας της δημόσιας διοίκησης. Θέσπιση αρχικών μέτρων για να διασφαλιστεί η χρησιμοποίηση διαφανών διαδικασιών για την πρόσληψη και τις προαγωγές και για τη βελτίωση της διαχείρισης του ανθρώπινου δυναμικού σε όλους τους φορείς της δημόσιας διοίκησης, ώστε να διασφαλιστεί υπευθυνότητα, διαφάνεια της δημόσιας διοίκησης και ελεύθερη πρόσβαση σ'αυτήν.

Ανθρώπινα δικαιώματα και Προστασία των μειονοτήτων

" Βελτίωση του σεβασμού των δικαιωμάτων των μειονοτήτων. Διασφάλιση της εφαρμογής του συνταγματικού νόμου περί εθνικών μειονοτήτων. Ειδικότερα, διασφάλιση της αναλογικής εκπροσώπησης των μειονοτήτων στις τοπικές και περιφερειακές αυτοδιοικούμενες μονάδες, στην κρατική διοίκηση και στα δικαστικά όργανα, και στους φορείς της δημόσιας διοίκησης όπως ορίζει ο νόμος. Παροχή των απαραίτητων μέσων, περιλαμβανομένης της ανάλογης χρηματοδότησης, για τη διασφάλιση της ορθής λειτουργίας των εκλεγμένων συμβουλίων μειονοτήτων. Εφαρμογή της νέας στρατηγικής για την προστασία και ενσωμάτωση των Ρομ.

" Επιτάχυνση της επιστροφής των προσφύγων. Ολοκλήρωση της εξέτασης των αιτήσεων που έχουν ήδη υποβληθεί για την ανοικοδόμηση των κατοικιών, έως τον Απρίλιο 2004. ανοικοδόμηση όλων των κατοικιών για τις οποίες υπάρχει θετική απόφαση έως τον Απρίλιο 2005. πραγματοποίηση κατάλληλης εκστρατείας ενημέρωσης του κοινού για τους ενδεχόμενους δικαιούχους, μετά την παράταση της προθεσμίας για την υποβολή αιτήσεων ανοικοδόμησης από 1η Απριλίου σε 30 Σεπτεμβρίου 2004. Περάτωση της ανάκτησης κατοικιών έως τον Ιούνιο 2004. εφαρμογή της νομοθεσίας για την αποζημίωση των απολεσθέντων δικαιωμάτων κατοχής και μίσθωσης εντός και εκτός των περιοχών ειδικού κρατικού ενδιαφέροντος. Δημιουργία κοινωνικών και οικονομικών συνθηκών για τη βελτίωση του κλίματος για τους επαναπατριζόμενους και την αποδοχή τους από τις κοινότητες υποδοχής. Ενίσχυση της περιφερειακής συνεργασίας για την επιτάχυνση της διαδικασίας επιστροφής των προσφύγων.

" Ενίσχυση της ελευθερίας έκφρασης και διασφάλιση δημοκρατικών μέσων μαζικής ενημέρωσης. Αναθεώρηση της νομοθεσίας για τα μέσα ενημέρωσης σύμφωνα με τις συστάσεις που διατύπωσαν, τον Φεβρουάριο του 2004, η μικτή αποστολή εμπειρογνωμοσύνης του Συμβουλίου της Ευρώπης, της Ευρωπαϊκής Επιτροπής και του ΟΑΣΕ. Ειδικότερα, αναθεώρηση του νόμου για τα ηλεκτρονικά μέσα ενημέρωσης, ώστε να θεσπιστεί ένα διαφανές, προβλέψιμο και αποτελεσματικό κανονιστικό πλαίσιο (περιλαμβανομένης της σταδιακής εναρμόνισης με το κοινοτικό κεκτημένο χάρη στην πλήρη εφαρμογή της ήδη κυρωθείσας σύμβασης του Συμβουλίου της Ευρώπης για τη διασυνοριακή τηλεόραση). διασφάλιση πολιτικής και δημοσιονομικής ανεξαρτησίας του συμβουλίου για τα ηλεκτρονικά μέσα ενημέρωσης. διασφάλιση ότι η ραδιοφωνία και τηλεόραση της Κροατίας και το συμβούλιο προγράμματός της λειτουργούν ανεξάρτητα και παραμένουν σταθερά, ενώ αναθεωρείται ο νόμος για τη ραδιοφωνία και την τηλεόραση της Κροατίας. διασφάλιση ότι η αναθεώρηση του νόμου για τα μέσα ενημέρωσης και της νομοθεσίας σχετικά με τη δυσφήμηση ανταποκρίνεται στα ευρωπαϊκά πρότυπα, όπως καθορίζονται στο άρθρο 10 της Ευρωπαϊκής Σύμβασης για τα Ανθρώπινα Δικαιώματα και τη νομολογία του Ευρωπαϊκού Δικαστηρίου Ανθρωπίνων Δικαιωμάτων.

" Βελτίωση της συνεργασίας με το διαμεσολαβητή με βάση τα πορίσματα που διατύπωσε στις συστάσεις του και την ετήσια έκθεση.

Περιφερειακή συνεργασία

" Διασφάλιση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία.

" Ενίσχυση της περιφερειακής συνεργασίας. Προσπάθεια για την οριστική επίλυση των εκκρεμούντων διμερών θεμάτων, ιδίως των διασυνοριακών θεμάτων με τη Σλοβενία, τη Σερβία, το Μαυροβούνιο και τη Βοσνία-Ερζεγοβίνη. Διασφάλιση της εφαρμογής όλων των περιφερειακών συμφωνιών ελεύθερων συναλλαγών. Σύναψη και εφαρμογή σειράς συμφωνιών με τις γειτονικές χώρες στους τομείς της καταπολέμησης του οργανωμένου εγκλήματος, της διαχείρισης των συνόρων και της επανεισδοχής. Έναρξη εφαρμογής του μνημονίου συμφωνίας για την ανάπτυξη του βασικού περιφερειακού δικτύου μεταφορών της νοτιοανατολικής Ευρώπης, και ειδικότερα θέσπιση μέτρων για την καθιέρωση μηχανισμών συνεργασίας, μεταξύ άλλων της διευθύνουσας επιτροπής και του Παρατηρητηρίου των Μεταφορών της Νοτιοανατολικής Ευρώπης (SEETO). Πραγματοποίηση προόδου στην τήρηση των δεσμεύσεων στο πλαίσιο των μνημονίων 2002 και 2003 της διαδικασίας των Αθηνών για την περιφερειακή αγορά ενέργειας στη νοτιοανατολική Ευρώπη.

" Διασφάλιση της εφαρμογής της συμφωνίας σταθεροποίησης και σύνδεσης στον τομέα της περιφερειακής συνεργασίας. Ολοκλήρωση των διαπραγματεύσεων με την πρώην Γιουγκοσλαβική Δημοκρατία της Μακεδονίας σχετικά με τη διμερή σύμβαση για την περιφερειακή συνεργασία.

Οικονομικά κριτήρια

" Στήριξη συνετών, μακροοικονομικών πολιτικών προσανατολισμένων προς τη σταθερότητα, περιλαμβανομένης της δημιουργίας νομισματικών μέσων που βασίζονται στην αγορά για την ενίσχυση της αποτελεσματικότητας της νομισματικής πολιτικής.

" Επιτάχυνση της αναδιάρθρωσης και ιδιωτικοποίησης των επιχειρήσεων. Εξάλειψη των αμφιβολιών με την ταχεία θέσπιση της εκκρεμούσας νομοθεσίας. Επιτάχυνση της αναδιάρθρωσης της ιδιωτικοποίησης των κρατικών επιχειρήσεων. Χάραξη και εφαρμογή στρατηγικών για την αναδιάρθρωση και την ιδιωτικοποίηση ή τη ρευστοποίηση μεγάλων δημόσιων επιχειρήσεων, ιδίως στους τομείς της βιομηχανίας, της γεωργίας, των μεταφορών, του τουρισμού και των επιχειρήσεων κοινής ωφελείας. Θέσπιση και έναρξη εφαρμογής του προγράμματος αναδιάρθρωσης στον τομέα του χάλυβα σύμφωνα με τις απαιτήσεις της ΕΕ.

" Μείωση των εμποδίων για τη είσοδο και την έξοδο από την αγορά. Απλούστευση των κανόνων για την είσοδο και την έξοδο των επιχειρήσεων από την αγορά. Συγκεκριμένα, επιτάχυνση των διαδικασιών καταχώρισης των εταιριών και βελτίωση της εφαρμογής των κανόνων για την πτώχευση.

" Επιτάχυνση της μεταρρύθμισης της εγγείου ιδιοκτησίας, και ιδίως εγγραφή και ιδιωτικοποίηση των γεωργικών εκτάσεων, με τη θέσπιση ενός σύγχρονου και αποτελεσματικού κτηματολογίου, ώστε να καταργηθούν τα σημερινά εμπόδια για την ανάπτυξη της κτηματαγοράς και της αγοράς στο στεγαστικό τομέα.

" Θέσπιση μεσοπρόθεσμου φορολογικού πλαισίου που θα αντανακλά τις συνεχείς φορολογικές προσαρμογές και ρυθμίσεις.

" Συνέχιση των διαρθρωτικών μεταρρυθμίσεων των δημόσιων οικονομικών, ιδίως στον τομέα της διαχείρισης των δαπανών. Ανάπτυξη ικανότητας διαφανούς και αποτελεσματικής διαχείρισης του χρέους.

Ικανότητα ανάληψης των υποχρέωσεων που απορρέουν από την προσχώρηση

Εσωτερική αγορά και εμπόριο

" Ελεύθερη κυκλοφορία των εμπορευμάτων - Αναδιάρθρωση του υφιστάμενου θεσμικού πλαισίου, ώστε να ολοκληρωθεί ο απαραίτητος διαχωρισμός μεταξύ των κανονιστικού μηχανισμού και των μηχανισμών διαπίστευσης, τυποποίησης και πιστοποίησης των προϊόντων. Συνέχιση των εργασιών για τη μεταφορά οδηγιών παλαιάς προσέγγισης και νέας προσέγγισης.

Κατάργηση των υπόλοιπων μέτρων που έχουν αποτέλεσμα ισοδύναμο με ποσοτικούς περιορισμούς στις εισαγωγές από την ΕΕ.

Δημιουργία των απαραίτητων διοικητικών δομών, ώστε να εξασφαλιστεί συνολική προσέγγιση που θα ενισχύσει την ασφάλεια των τροφίμων σε όλη την αλυσίδα τροφίμων.

Διασφάλιση πλήρους εφαρμογής αποτελεσματικού και διαφανούς καθεστώτος για τις δημόσιες συμβάσεις και έκδοση των απαραίτητων διατάξεων εφαρμογής.

" Ελευθερία παροχής υπηρεσιών - Ενίσχυση του κανονιστικού και διοικητικού πλαισίου των χρηματοοικονομικών υπηρεσιών και ιδίως της ασφαλιστικής αγοράς, των επενδυτικών υπηρεσιών και των αγορών κινητών αξιών.

Σύσταση ανεξάρτητης εποπτεύουσας αρχής στον τομέα της προστασίας προσωπικών δεδομένων.

" Ελεύθερη κυκλοφορία των κεφαλαίων - Βελτίωση της νομοθεσίας και ολοκλήρωση της δημιουργίας αποτελεσματικού συστήματος για την καταπολέμηση της νομιμοποίησης εσόδων από παράνομες δραστηριότητες.

" Εταιρικό δίκαιο - Συνέχιση της εναρμόνισης της νομοθεσίας, ώστε να εξασφαλιστεί επίπεδο προστασίας των δικαιωμάτων πνευματικής, βιομηχανικής και εμπορικής ιδιοκτησίας πανομοιότυπο με αυτό που ισχύει στην Κοινότητα και ενίσχυση της διοικητικής ικανότητας, ώστε να θεσπισθούν αποτελεσματικά μέτρα εφαρμογής αυτών των δικαιωμάτων.

" Ανταγωνισμός - Συνέχιση της εναρμόνισης με το κοινοτικό κεκτημένο, επιβολή της νομοθεσίας για την καταπολέμηση των μονοπωλίων και για τις κρατικές ενισχύσεις, και θέσπιση των σχετικών διατάξεων εφαρμογής. Ενίσχυση της διοικητικής ικανότητας και της ανεξαρτησίας της Υπηρεσίας Προστασίας του Ανταγωνισμού της Αγοράς, τόσο τους τομείς των κρατικών ενισχύσεων όσο και της καταπολέμησης των μονοπωλίων. Βελτίωση της διαφάνειας στον τομέα των κρατικών ενισχύσεων, μεταξύ άλλων με την υποβολή στην Ευρωπαϊκή Κοινότητα περιοδικής ετήσιας έκθεσης, και καθιέρωση γενικής απογραφής των καθεστώτων κρατικών ενισχύσεων.

" Φορολογία - Έναρξη αναθεώρησης της ισχύουσας φορολογικής νομοθεσίας και των διοικητικών διαδικασιών, ώστε να διασφαλιστεί πραγματική εφαρμογή της φορολογικής νομοθεσίας.

Ενίσχυση της ικανότητας των φορολογικών και τελωνειακών διοικήσεων, ιδίως όσον αφορά τα καθήκοντα συλλογής και ελέγχου. δημιουργία λειτουργικής και κατάλληλα επανδρωμένης υπηρεσίας ειδικών φόρων κατανάλωσης. απλούστευση των διαδικασιών για την αποτελεσματική δίωξη της φορολογικής απάτης.

Έναρξη δημιουργίας των απαραίτητων συστημάτων πληροφορικής, ώστε να είναι δυνατή η ανταλλαγή ηλεκτρονικών δεδομένων με την Κοινότητα και τα κράτη μέλη.

" Τελωνειακή Ένωση - Ενίσχυση της διοικητικής και επιχειρησιακής ικανότητας των τελωνειακών υπηρεσιών, ιδίως όσον αφορά τον έλεγχο των προτιμησιακών κανόνων καταγωγής, και συνέχιση της εναρμόνισης με τον κοινοτικό τελωνειακό κώδικα.

Περαιτέρω ενίσχυση της διοικητικής συνεργασίας στον τελωνειακό τομέα σύμφωνα με την ενδιάμεση συμφωνία.

" Εξωτερικές σχέσεις - Ολοκλήρωση των διαπραγματεύσεων για την προσαρμογή της ΣΣΣ/Προσωρινής συμφωνίας στη διεύρυνση της ΕΕ την 1η Μαΐου 2004 και ανάλογη εφαρμογή αυτών των τροποποιήσεων.

Τομεακές πολιτικές

" Γεωργία - Έναρξη κατάρτισης ενδεδειγμένου συστήματος αναγνώρισης των αγροτεμαχίων και συστήματος αναγνωριστικής σήμανσης των ζώων σύμφωνου με το κοινοτικό κεκτημένο. Ενίσχυση της συλλογής και επεξεργασίας των γεωργικών στατιστικών στοιχείων σύμφωνα με τα πρότυπα και τη μεθοδολογία της ΕΕ.

Χάραξη στρατηγικής για τη σύσταση αποτελεσματικών και οικονομικά υγιών οργανισμών πληρωμής για τη διαχείριση και τον έλεγχο των γεωργικών ταμείων, σύμφωνα με τις απαιτήσεις της ΕΕ και τα διεθνή πρότυπα ελέγχου.

Ενίσχυση των διοικητικών δομών που είναι απαραίτητες για την εφαρμογή στρατηγικής για την ανάπτυξη της υπαίθρου και πολιτικών μέσων για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων ανάπτυξης της υπαίθρου.

Συνέχιση της εναρμόνισης με το κοινοτικό κεκτημένο στον κτηνιατρικό και φυτοϋγειονομικό τομέα, αναβάθμιση των ρυθμίσεων επιθεώρησης, εκσυγχρονισμός των μονάδων παραγωγής κρέατος και γαλακτοκομικών προϊόντων, ώστε να ανταποκρίνονται στα πρότυπα υγιεινής και δημόσιας υγείας της ΕΕ. Εναρμόνιση του καθεστώτος εισαγωγής ζώντων ζώων και ζωικών προϊόντων με τις διεθνείς υγειονομικές και φυτοϋγειονομικές υποχρεώσεις και το κοινοτικό κεκτημένο.

" Αλιεία - Έναρξη δημιουργίας κατάλληλων διοικητικών δομών και δομών επιθεώρησης για την πολιτική αλιείας. Αξιολόγηση, μαζί με την Ευρωπαϊκή Επιτροπή και τις ενδιαφερόμενες γειτονικές χώρες, ιδίως τη Σλοβενία και την Ιταλία, των συνεπειών των δραστηριοτήτων αλιείας στην "οικολογική και αλιευτική ζώνη", που διακήρυξε μονομερώς η Κροατία τον Οκτώβριο του 2003, με σκοπό την εξεύρεση πρόσφορων λύσεων για τη διασφάλιση της συνέχισης των δραστηριοτήτων αλιείας της Κοινότητας στα ύδατα αλιείας της Κροατίας.

" Μεταφορές - Συνέχιση της εναρμόνισης της νομοθεσίας και ενίσχυση της διοικητικής ικανότητας στον τομέα των αεροπορικών μεταφορών. Έναρξη διαπραγματεύσεων με την Κοινότητα για τη σύναψη συνολικής συμφωνίας για τις αεροπορικές μεταφορές, που θα προβλέπει την αμοιβαία πρόσβαση στην αγορά των αεροπορικών μεταφορών.

" Στατιστικά στοιχεία - Ενίσχυση της διοικητικής ικανότητας της υπηρεσίες στατιστικής της Κροατίας και βελτίωση του συντονισμού με τους άλλους φορείς που παράγουν επίσημες στατιστικές στην Κροατία. Υποβολή στην Επιτροπή νέας πρότασης για τις στατιστικές περιφέρειες, σύμφωνα με τις απαιτήσεις της ΕΕ.

" Τηλεπικοινωνίες και τεχνολογίες των πληροφοριών - Ενίσχυση της ικανότητας των εθνικών κανονιστικών αρχών στους τομείς των τηλεπικοινωνιών και των ταχυδρομικών υπηρεσιών και διασφάλιση της ανεξαρτησίας τους.

" Περιβάλλον - Κατάρτιση οριζόντιας νομοθεσίας, καθώς και νομοθεσίας για την αξιολόγηση των περιβαλλοντικών επιπτώσεων και τη συμμετοχή του κοινού.

Ενίσχυση της διοικητικής ικανότητας σε εθνικό και περιφερειακό επίπεδο, ώστε να διασφαλιστεί ο προγραμματισμός και η προετοιμασία οικονομικών στρατηγικών.

Ενίσχυση της ικανότητας των εθνικών και περιφερειακών υπηρεσιών επιθεώρησης και της δυνατότητάς τους για πραγματική εφαρμογή της περιβαλλοντικής νομοθεσίας.

Έκδοση και έναρξη εφαρμογής σχεδίου διαχείρισης των αποβλήτων.

" Δημοσιονομικός έλεγχος - Χάραξη πολιτικής για την καθιέρωση συστήματος εσωτερικού δημοσιονομικού ελέγχου. Καθιέρωση ή ενίσχυση των αρμοδιοτήτων δημόσιου εσωτερικού ελέγχου με την πρόβλεψη κατάλληλου προσωπικού, κατάρτισης και εξοπλισμού, περιλαμβανομένων εσωτερικών μονάδων ελέγχου που θα λειτουργούν ανεξάρτητα.

Καθιέρωση αποτελεσματικών διαδικασιών για την ανίχνευση, την εξέταση και τη δημοσιονομική, διοικητική και δικαστική παρακολούθηση των παρατυπιών που θίγουν τα οικονομικά συμφέροντα των Κοινοτήτων.

Συνεργασία στον τομέα της δικαιοσύνης και των εσωτερικών υποθέσεων

" Διαχείριση των συνόρων - Ενίσχυση της διαχείρισης των συνόρων ιδίως με την εποπτεία των θαλάσσιων συνόρων. χάραξη και εφαρμογή στρατηγικής για την ολοκληρωμένη διαχείριση των συνόρων. αύξηση των επενδύσεων σε τεχνικό εξοπλισμό και υποδομή. ενίσχυση της ειδικής κατάρτισης των υπαλλήλων των συνόρων.

Σε συντονισμό με όλους τους συναφείς φορείς, εφαρμογή των μέτρων που θέσπισε η κυβέρνηση και τα οποία παρουσίασε στη συνεδρίαση των υπουργών Δικαιοσύνης και Εσωτερικών Υποθέσεων στο πλαίσιο του φόρουμ ΕΕ/Δυτικών Βαλκανίων, στις 28 Νοεμβρίου 2003.

" Οργανωμένο έγκλημα, ναρκωτικά, διαφθορά και τρομοκρατία - Εφαρμογή των μέτρων για την ανάληψη δράσης που εξέδωσε η κυβέρνηση και τα οποία παρουσίασε στη συνεδρίαση των υπουργών Δικαιοσύνης και Εσωτερικών Υποθέσεων στο πλαίσιο του φόρου ΕΕ-Δυτικών Βαλκανίων, στις 28 Νοεμβρίου 2003.

Βελτίωση του συντονισμού μεταξύ των φορέων επιβολής του νόμου και των δικαστικών οργάνων, ιδίως όσον αφορά το οικονομικό έγκλημα, το οργανωμένο έγκλημα, την απάτη, τη νομιμοποίηση εσόδων από παράνομες δραστηριότητες και τη διαφθορά. ενίσχυση της καταπολέμησης της διακίνησης ναρκωτικών και βελτίωση της πρόληψης και της μείωσης της ζήτησης ναρκωτικών. ενίσχυση της διοικητικής ικανότητας της Υπηρεσίας Καταπολέμησης της Διαφθοράς και του Οργανωμένου Εγκλήματος (USKOK).

Συνέχιση της προετοιμασίας για τη σύναψη συμφωνίας συνεργασίας με την Europol.

Ενίσχυση της διεθνούς συνεργασίας και πλήρης εφαρμογή των σχετικών διεθνών συμβάσεων για την τρομοκρατία. βελτίωση της συνεργασίας και ανταλλαγή πληροφοριών μεταξύ της αστυνομίας και των υπηρεσιών πληροφοριών μέσα στο κράτος και με άλλα κράτη. ενίσχυση της πρόληψης χρηματοδότησης και προετοιμασίας τρομοκρατικών ενεργειών.

" Μετανάστευση και άσυλο - Εφαρμογή της νέας νομοθεσίας περί ασύλου, περιλαμβανομένης της δημιουργίας κέντρου προσωρινής υποδοχής.

3.2. Μεσοπρόθεσμες προτεραιότητες

Πολιτικά κριτήρια

Δημοκρατία και κράτος δικαίου

" Περαιτέρω ενίσχυση του δικαστικού συστήματος. Συνέχιση της εφαρμογής της δικαστικής μεταρρύθμισης και θέσπιση μέτρων για την περαιτέρω μείωση των υποθέσεων που εκκρεμούν σε όλα τα δικαστήρια. ορθολογική οργάνωση των δικαστηρίων περιλαμβανομένης της δημιουργίας σύγχρονων συστημάτων τεχνολογίας των πληροφοριών και διοικητικού προσωπικού ανάλογου επιπέδου. διασφάλιση τακτικής και αποτελεσματικής εφαρμογής των αποφάσεων των δικαστηρίων. διασφάλιση της πρόσβασης στη δικαιοσύνη και τη νομική αρωγή, και διάθεση των αντίστοιχων δημοσιονομικών πόρων. ενίσχυση της κατάρτισης στον τομέα του κοινοτικού δικαίου.

" Περαιτέρω ενίσχυση της καταπολέμησης της διαφθοράς. Προώθηση της προόδου στον τομέα της καταπολέμησης της διαφθοράς και εφαρμογή της συναφούς νομοθεσίας. Ιδιαίτερα, σύσταση ειδικών μονάδων για την καταπολέμηση της διαφθοράς στο πλαίσιο των σχετικών υπηρεσιών και παροχή σ'αυτές ανάλογης κατάρτισης και πόρων. Διασφάλιση ότι τηρούνται οι κανόνες που καθορίστηκαν από τα διεθνή μέσα, με τη δημιουργία των κατάλληλων νομοθετικών και διοικητικών μέτρων.

" Περαιτέρω βελτίωση της λειτουργίας της δημόσιας διοίκησης. Συνέχιση της διαδικασίας θεσμικής ανάπτυξης που συνδέεται άμεσα με το κοινοτικό κεκτημένο και εισαγωγή μεταρρυθμίσεων για τη βελτίωση της αποτελεσματικότητας της δημόσιας διοίκησης γενικά. Ολοκλήρωση της διαδικασίας ιδιωτικοποιήσεων.

Ανθρώπινα δικαιώματα και προστασία των μειονοτήτων

" Διασφάλιση συνεχούς σεβασμού των δικαιωμάτων των μειονοτήτων. Περαιτέρω βελτίωση της κατάστασης των Ρομ με αυστηρότερη εφαρμογή της σχετικής στρατηγικής, μεταξύ άλλων με την πρόβλεψη της απαραίτητης χρηματοδοτικής στήριξης σε εθνικό και τοπικό επίπεδο, με μέτρα για την κατάργηση των διακρίσεων, ώστε να αυξηθούν οι ευκαιρίες απασχόλησης, με την αύξηση της πρόσβασης στην εκπαίδευση και με τη βελτίωση των συνθηκών στέγασης.

" Ολοκλήρωση της διαδικασίας επιστροφής των προσφύγων χάρη στην ορθή και έγκαιρη εφαρμογή της σχετικής νομοθεσίας. Διασφάλιση της οικονομικής και κοινωνικής επανένταξης των επαναπατριζόμενων με περιφερειακά προγράμματα ανάπτυξης στις περιοχές που έχουν θιγεί.

Περιφερειακή συνεργασία

" Περαιτέρω ενίσχυση της περιφερειακής συνεργασίας. Όσον αφορά τη διαδικασία των Αθηνών για την περιφερειακή αγορά ενέργειας στη νοτιοανατολική Ευρώπη, προετοιμασία για την καθιέρωση, το 2005, ολοκληρωμένης περιφερειακής αγοράς ενέργειας.

Οικονομικά κριτήρια

" Περαιτέρω βελτίωση των συνθηκών για τις ιδιωτικές επιχειρήσεις. Πραγματοποίηση ουσιαστικής προόδου στη διαδικασία ιδιωτικοποίησης και συνέχιση των προσπαθειών για τη βελτίωση των συνθηκών για τη δημιουργία και την ανάπτυξη ιδιωτικών επιχειρήσεων. Πραγματοποίηση ουσιαστικής προόδου στον τομέα της αναδιάρθρωσης των μεγάλων επιχειρήσεων.

" Ολοκλήρωση της μεταρρύθμισης της εγγείου ιδιοκτησίας, με ιδιαίτερη έμφαση στην εγγραφή και ιδιωτικοποίηση των γεωργικών εκτάσεων.

" Συνέχιση της μεταρρύθμισης της αγοράς εργασίας. Συνέχιση των προσπαθειών για βελτίωση όσον αφορά την ικανότητα προσαρμογής της αγοράς εργασίας και για αύξηση της συμμετοχής του εργατικού δυναμικού.

" Συνέχιση της εφαρμογής βιώσιμου μεσοπρόθεσμου φορολογικού πλαισίου με συνεχή μείωση των συνολικών δημόσιων δαπανών ως ποσοστού του ΑΕΠ. Παροχή προτεραιότητας των δημόσιων δαπανών σε ελεύθερους πόρους για δαπάνες που συνδέονται με το κοινοτικό κεκτημένο, περιλαμβανομένης της μεταρρύθμισης του συστήματος υγειονομικής περίθαλψης και συνταξιοδότησης. Συνέχιση της μείωσης των επιδοτήσεων στις μεγάλες ζημιογόνες επιχειρήσεις. Σ'αυτή τη βάση, περαιτέρω μείωση του γενικού κρατικού ελλείμματος και του δημόσιου χρέους.

Ικανότητα ανάληψης των υποχρεώσεων που απορρέουν από τη συμμετοχή στην Ευρωπαϊκή Ένωση

Εσωτερική αγορά και εμπόριο

" Ελεύθερη κυκλοφορία των εμπορευμάτων - Πραγματοποίηση ουσιαστικής προόδου στη μεταφορά των οδηγιών παλαιάς και νέας προσέγγισης και στη θέσπιση των ευρωπαϊκών προτύπων.

Συνέχιση της εναρμόνισης της νομοθεσίας για τα τρόφιμα και ενίσχυση των απαραίτητων διαρθρώσεων εφαρμογής.

Εφαρμογή καθεστώτος δημόσιων συμβάσεων που θα ρυθμίζει όλες τις σχετικές διοικητικές δομές και πραγματοποίηση ουσιαστικής προόδου όσον αφορά την πλήρη εναρμόνιση με το κοινοτικό κεκτημένο.

" Ελεύθερη κυκλοφορία των προσώπων - Συνέχιση της εναρμόνισης με το κοινοτικό κεκτημένο για την αμοιβαία αναγνώριση των επαγγελματικών τίτλων και των διπλωμάτων, περιλαμβανομένων των διατάξεων για την εκπαίδευση και την κατάρτιση, περαιτέρω ανάπτυξη των απαιτούμενων διοικητικών δομών. Κατάργηση των μέτρων που εισάγουν διακρίσεις έναντι των διακινούμενων εργαζομένων της ΕΕ και των πολιτών της. ενίσχυση των διοικητικών δομών για το συντονισμό των συστημάτων κοινωνικής ασφάλισης.

" Ελευθερία παροχής υπηρεσιών - Κατάργηση των εναπομενόντων εμποδίων στην εγκατάσταση και παροχή διασυνοριακών υπηρεσιών από φυσικά και νομικά πρόσωπα από την ΕΕ. Συνέχιση της εναρμόνισης της νομοθεσίας για την προστασία των δεδομένων. ενίσχυση και διασφάλιση της ανεξαρτησίας της εποπτεύουσας αρχής.

" Ελεύθερη κυκλοφορία των κεφαλαίων - Κατάργηση των εναπομενόντων περιορισμών για την κυκλοφορία των κεφαλαίων. συνέχιση της εναρμόνισης της νομοθεσίας για τα συστήματα πληρωμών και διασφάλιση πραγματικής εφαρμογής της. Ενίσχυση της διοικητικής ικανότητας της μονάδας οικονομικών πληροφοριών και βελτίωση της συνεργασίας της με άλλους φορείς που συμμετέχουν στην καταπολέμηση της νομιμοποίησης εσόδων από παράνομες δραστηριότητες.

" Εταιρικό δίκαιο - Ολοκλήρωση της εναρμόνισης στον τομέα των δικαιωμάτων πνευματικής και βιομηχανικής ιδιοκτησίας και ενίσχυση της καταπολέμησης της άνευ αδείας αναπαραγωγής και παραποίησης έργων.

" Ανταγωνισμός - Ενίσχυση της αρχής που είναι αρμόδια για τα θέματα ανταγωνισμού και κρατικών ενισχύσεων και δημιουργία αξιόπιστου ιστορικού επιβολής του νόμου. Ουσιαστική βελτίωση της διαφάνειας στον τομέα των κρατικών ενισχύσεων. Προώθηση της επιμόρφωσης στο δίκαιο του ανταγωνισμού και της πολιτικής ανταγωνισμού σε όλα τα επίπεδα της διοίκησης και του δικαστικού τομέα.

" Φορολογία - Συνέχιση των προσπαθειών για την ολοκλήρωση της εναρμόνισης με το φορολογικό κεκτημένο όσον αφορά τον ΦΠΑ και τους ειδικούς φόρους κατανάλωσης, με ιδιαίτερη προσοχή ώστε να περιληφθούν οι ελεύθερες ζώνες στην εδαφική εφαρμογή του ΦΠΑ και να καταργηθούν οι ισχύοντες μηδενικοί συντελεστές ΦΠΑ και ο φόρος επί των πωλήσεων.

Ανάληψη δέσμευσης για την τήρηση των αρχών του κώδικα συμπεριφοράς στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

Συνέχιση της ενίσχυση της φορολογικής διοίκησης - περιλαμβανομένου του τομέα των τεχνολογιών των πληροφοριών - και διασφάλιση της ορθής λειτουργίας της, ώστε να επιτευχθούν τα πρότυπα της ΕΕ και η διασύνδεση των συστημάτων των τεχνολογιών των πληροφοριών. Δημιουργία και εφαρμογή κώδικα δεοντολογίας.

" Τελωνειακή ένωση - Ενίσχυση και εδραίωση της διοικητικής και επιχειρησιακής ικανότητας των τελωνειακών υπηρεσιών. Ανάπτυξη της κατάρτισης όλου του προσωπικού και αύξηση της χρήσης των τεχνολογιών των πληροφοριών, ο σχεδιασμός και η φύση των οποίων πρέπει να είναι συμβατά με τα συστήματα της ΕΕ, ώστε να διασφαλιστεί η διασύνδεση. Δημιουργία και εφαρμογή κώδικα δεοντολογίας για τις τελωνειακές υπηρεσίες. Ενίσχυση του ελέγχου και της χρησιμοποίησης της ανάλυσης του κινδύνου και της επιλεκτικότητας.

Συνέχιση της εναρμόνισης στους τομείς των ελεύθερων ζωνών, της διαμετακόμισης, των δασμολογικών οροφών και του Συστήματος Γενικευμένων Προτιμήσεων (ΣΓΠ).

Τομεακές πολιτικέσ

" Γεωργία - Ενίσχυση των διοικητικών δομών που είναι απαραίτητες για την εφαρμογή των πολιτικών αγοράς και ανάπτυξης της υπαίθρου. κατάρτιση αμπελουργικού μητρώου σύμφωνου προς τα πρότυπα της ΕΕ. Συνέχιση των προετοιμασιών για τη δημιουργία ενός απόλυτα λειτουργικού συστήματος διαχείρισης και ελέγχου και ενός οργανισμού πληρωμής σύμφωνα με τις απαιτήσεις της ΕΕ. Συνέχιση και ουσιαστική βελτίωση της εναρμόνισης με το κοινοτικό κεκτημένο στον κτηνιατρικό και φυτοϋγειονομικό τομέα, μεταξύ άλλων εφαρμογή συστήματος αναγνώρισης των ζώων, διαχείριση των ζωικών αποβλήτων, εκσυγχρονισμός των μονάδων παραγωγής κρέατος και γαλακτοκομικών προϊόντων, προγράμματα ελέγχου των ζωωνόσων και προστασία των φυτών. σημαντική αναβάθμιση των δομών επιθεώρησης.

" Αλιεία - Συνέχιση της δημιουργίας κατάλληλων διοικητικών δομών και εξοπλισμού για τη διασφάλιση αποτελεσματικής εφαρμογής της αλιευτικής πολιτικής, περιλαμβανομένης της διαχείρισης των πόρων, της επίβλεψης και του ελέγχου των αλιευτικών δραστηριοτήτων, της πολιτικής αγοράς, διαρθρωτικών προγραμμάτων, νηολογίου αλιευτικών σκαφών και σχεδίου διαχείρισης της ικανότητας του στόλου σύμφωνα με τους διαθέσιμους αλιευτικούς πόρους.

" Μεταφορές - Συνέχιση της εναρμόνισης με το κοινοτικό κεκτημένο και δημιουργία της κατάλληλης διοικητικής ικανότητας στον τομέα των οδικών μεταφορών (κοινωνικές, τεχνικές και φορολογικές διατάξεις), των σιδηροδρομικών μεταφορών (ιδίως διατάξεις διαλειτουργικότητας και η ανεξάρτητη κατανομή της χωρητικότητας) και των θαλάσσιων μεταφορών (ιδίως στον τομέα της ασφάλειας στη θάλασσα). Πλήρης εναρμόνιση με το κοινοτικό κεκτημένο στον τομέα της αεροπορίας, στο πλαίσιο συμφωνίας για τη συμμετοχή της Κροατίας στην κοινή ευρωπαϊκή αγορά των αερομεταφορών.

" Οικονομική και νομισματική ένωση - Συνέχιση της εναρμόνισης της νομοθεσίας που διέπει την κεντρική τράπεζα. Βελτίωση των νομισματικών πολιτικών για την ανάπτυξη της χρησιμοποίησης και αποτελεσματικότητας των προσανατολισμένων στην αγορά νομισματικών μέσων.

" Κοινωνική πολιτική και απασχόληση - Συνέχιση της εναρμόνισης με την κοινοτική νομοθεσία στους τομείς της υγείας και της ασφάλειας της εργασίας, του εργατικού δικαίου, της ίσης μεταχείρισης γυναικών και ανδρών και της καταπολέμησης των διακρίσεων. ενίσχυση των σχετικών διοικητικών δομών και των δομών που απαιτούνται για το συντονισμό της κοινωνικής ασφάλισης.

Χάραξη και εφαρμογή γενικής στρατηγικής για την απασχόληση, με τη συμμετοχή όλων των σχετικών παραγόντων ενόψει της μετέπειτα συμμετοχής στην ευρωπαϊκή στρατηγική απασχόλησης, σε συνδυασμό με την ανάλογη ανάπτυξη ικανοτήτων σε θέματα ανάλυσης, εφαρμογής και αξιολόγησης.

Περαιτέρω ανάπτυξη της ικανότητας των κοινωνικών εταίρων, ιδίως στο διμερή κοινωνικό διάλογο, να αναπτύξουν και να εφαρμόσουν το κοινοτικό κεκτημένο.

Συνέχιση της εναρμόνισης της νομοθεσίας για τη δημόσια υγεία και αύξηση των επενδύσεων στην υγειονομική περίθαλψη.

" Ενέργεια - Συνέχιση της εναρμόνισης με το κοινοτικό κεκτημένο όσον αφορά την εσωτερική αγορά ενέργειας (ηλεκτρική ενέργεια και φυσικό αέριο), βελτίωση της ενεργειακής απόδοσης, προώθηση των ανανεώσιμων πηγών ενέργειας, δημιουργία αποθεμάτων πετρελαίου για την εξασφάλιση ανάλογης ασφάλειας εφοδιασμού, διασφάλιση της πυρηνικής ασφάλειας και προστασίας από τις ακτινοβολίες. ενίσχυση της διοικητικής ικανότητας σε όλους αυτούς τους τομείς.

" Μικρομεσαίες επιχειρήσεις - Συνέχιση της εφαρμογής του ευρωπαϊκού χάρτη για τις μικρές επιχειρήσεις. Περαιτέρω απλούστευση των διαδικασιών εγγραφής των επιχειρήσεων.

" Επιστήμη και έρευνα - Ενίσχυση της ικανότητας έρευνας και τεχνολογικής ανάπτυξης, με στόχο την επιτυχημένη συμμετοχή στα κοινοτικά προγράμματα-πλαίσιο.

" Εκπαίδευση και κατάρτιση - Αύξηση των προσπαθειών για τη δημιουργία σύγχρονου συστήματος επαγγελματικής εκπαίδευσης και κατάρτισης.

" Τεχνολογίες των τηλεπικοινωνιών και των πληροφοριών - Θέσπιση του απαραίτητου πρωτογενούς και παράγωγου δικαίου, για τη συμπλήρωση του κανονιστικού πλαισίου και την καθιέρωση του ανταγωνισμού σε όλους τους κλάδους. Εφαρμογή συνεκτικής στρατηγικής για την προώθηση της οικονομίας της γνώσης.

" Περιφερειακή πολιτική και συντονισμός των διαρθρωτικών μέσων - Εξασφάλιση σαφούς κατανομής των αρμοδιοτήτων και αποτελεσματικού διϋπουργικού συντονισμού, ώστε να αναπτυχθεί γενική και συνεκτική στρατηγική στον τομέα της περιφερειακής ανάπτυξης. Δημιουργία δομών εταιρικής σχέσης που θα διασφαλίζουν τη στενή συνεργασία μεταξύ των σχετικών φορέων σε εθνικό και περιφερειακό επίπεδο.

Εξασφάλιση ότι οι ορισθείσες αρχές διαχείρισης και πληρωμών θα αναπτύξουν σταδιακά τις ικανότητές τους. σχεδιασμός και εφαρμογή σχεδίων περιφερειακής ανάπτυξης. ενίσχυση των διαδικασιών δημοσιονομικής διαχείρισης και ελέγχου. δημιουργία συστημάτων κατάλληλου ελέγχου και εκτίμησης.

" Περιβάλλον - Διασφάλιση της ενσωμάτωσης των απαιτήσεων σχετικά με την προστασία του περιβάλλοντος στην χάραξη και εφαρμογή των άλλων τομεακών πολιτικών, με σκοπό την προώθηση της αειφόρου ανάπτυξης. εφαρμογή της οριζόντιας νομοθεσίας.

Συνέχιση των εργασιών για τη μεταφορά του κοινοτικού κεκτημένου, ιδίως στους τομείς της διαχείρισης των αποβλήτων, της ποιότητας των υδάτων, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης. Χάραξη στρατηγικής περιβαλλοντικών επενδύσεων με βάση τις εκτιμήσεις του κόστους της εναρμόνισης. Αύξηση των επενδύσεων σε περιβαλλοντική υποδομή, ιδίως σε συστήματα συλλογής και επεξεργασίας των λυμάτων, παροχής πόσιμου νερού και διαχείρισης των αποβλήτων.

" Προστασία των καταναλωτών και της υγείας - Συνέχιση της εναρμόνισης με το κοινοτικό κεκτημένο όσον αφορά τα μέτρα για την ασφάλεια και ενίσχυση της διοικητικής ικανότητας που απαιτείται για την αποτελεσματική εποπτεία της αγοράς.

" Δημοσιονομικός έλεγχος - Δημιουργία συνεκτικού νομοθετικού πλαισίου και αποτελεσματικών μηχανισμών για την παρακολούθηση και τον έλεγχο (λογιστικό κ.ά.) των δημοσίων εσόδων και δαπανών. Δημιουργία αποτελεσματικών μηχανισμών για την κοινοποίηση στην Επιτροπή των παρατυπιών που θίγουν τα οικονομικά συμφέροντα των Κοινοτήτων και εφαρμογή των απαραίτητων μεθόδων συντονισμού.

Συνεργασία τον τομέα της δικαιοσύνης και των εσωτερικών υποθέσεων

" Διαχείριση συνόρων - Ενίσχυση των συνοριακών ελέγχων, δημιουργία εθνικών βάσεων δεδομένων και μητρώων και εξασφάλιση του συντονισμού μεταξύ των σχετικών υπηρεσιών.

" Οργανωμένο έγκλημα και διαφθορά - Βελτίωση του εξοπλισμού και της υποδομής της αστυνομίας, περιλαμβανομένης της δημιουργίας ηλεκτρονικού συστήματος διερεύνησης. ενίσχυση της συνεργασίας μεταξύ της αστυνομίας και των άλλων υπηρεσιών επιβολής του νόμου. ενίσχυση της καταπολέμησης του λαθρεμπορίου ναρκωτικών, του οργανωμένου εγκλήματος, του οικονομικού εγκλήματος (περιλαμβανομένης της νομιμοποίησης εσόδων από παράνομες δραστηριότητες και της παραχάραξης νομισμάτων), της απάτης και της διαφθοράς. βελτίωση της εναρμόνισης της σχετικής εθνικής νομοθεσίας με το κοινοτικό κεκτημένο σ'αυτούς τους τομείς.

4. Προγραμματισμός

Η κοινοτική ενίσχυση στο πλαίσιο της διαδικασίας σταθεροποίησης και σύνδεσης στις χώρες των Δυτικών Βαλκανίων θα χορηγηθεί βάσει των σχετικών χρηματοδοτικών μέσων, και συγκεκριμένα βάσει του κανονισμού (ΕΚ) αριθ. 2666/2000 [2] του Συμβουλίου. Επομένως, η παρούσα απόφαση δεν θα έχει δημοσιονομικές επιπτώσεις. Επιπλέον, η Κροατία θα έχει πρόσβαση στη χρηματοδότηση από προγράμματα που καλύπτουν πολλές χώρες και από οριζόντια προγράμματα. Η Επιτροπή συνεργάζεται με την Ευρωπαϊκή Τράπεζα Επενδύσεων και με τα Διεθνή Χρηματοπιστωτικά Ιδρύματα, ιδίως με την Ευρωπαϊκή Τράπεζα Ανασυγκρότησης και Ανάπτυξης και με την Παγκόσμια Τράπεζα, ώστε να διευκολύνεται η συγχρηματοδότηση σχεδίων συναφών με τη διαδικασία σταθεροποίησης και σύνδεσης.

[2] ΕΕ L 306, 7.12.2000, σ. 1.

5. Υπό όρους παροχή βοήθειας

Η κοινοτική βοήθεια στο πλαίσιο της διαδικασίας σταθεροποίησης και σύνδεσης στις χώρες των Δυτικών Βαλκανίων εξαρτάται από την επίτευξη περαιτέρω προόδου όσον αφορά τα πολιτικά κριτήρια της Κοπεγχάγης, και ιδίως από την πρόοδο όσον αφορά την υλοποίηση των ειδικών προτεραιοτήτων της εν λόγω ευρωπαϊκής εταιρικής σχέσης. Η μη τήρηση αυτών των γενικών όρων μπορεί να οδηγήσει το Συμβούλιο να θεσπίσει τα κατάλληλα μέτρα βάσει του άρθρου 5 του κανονισμού (ΕΚ) αριθ. 2666/2000 του Συμβουλίου.

Η κοινοτική ενίσχυση υπόκειται επίσης στους όρους που έθεσε το Συμβούλιο, στα συμπεράσματά του της 29ης Απριλίου 1997 και της 21ης -22ας Ιουνίου 1999, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις.

6. Παρακολούθηση

Η παρακολούθηση της ευρωπαϊκής εταιρικής σχέσης εξασφαλίζεται από τους μηχανισμούς που έχουν δημιουργηθεί στο πλαίσιο της διαδικασίας σταθεροποίησης και σύνδεσης, ιδίως τις ετήσιες εκθέσεις σχετικά με τη διαδικασία σταθεροποίησης και σύνδεσης.